Go dirwa le go dirisiwa ga dinkgisamonate tse di dirilweng ka leokwane la motlhware ga go bolo go nna teng kwa Iseraele wa bogologolo. Buka ya Baebele ya Ekesodo e bontsha tsela ya go dira leokwane le le nkgang monate le le neng le dirisiwa ke baperesiti mo ditirelong tsa bone tsa kwa tempeleng. E ne e le motswako wa sinamone, mera le dijalo tse dingwe tse di nkgang monate. (Ekesodo 30:22-25) Kwa Jerusalema, baithutamarope ba ile ba bona lefelo lengwe la lekgolo la ntlha la dingwaga C.E., le ba dumelang gore go ne go dirwa senkgisamonate le maswalo a a neng a dirisiwa kwa tempeleng gone. Go na le ditemana di le dintsi tsa Baebele tse di buang ka leokwane le le nkgang monate, le le neng le dirisiwa mo tirelong e e boitshepo le mo dilong tse di tlwaelegileng tsa letsatsi le letsatsi.—2 Ditiragalo 16:14; Luke 7:37-46; 23:56.